《桃花源诗》
清代·彭绩

秦帝控长驾，略地到天边。侈心日以广，惟寿非力延。

楼船载徐市，海岛寻神仙。神仙何茫茫，使者亦不旋。

岂知寰区内，乃有桃花源。桃源独无依，自在如云烟。

花开始皇时，水流太元间。耆稚皆欢喜，世世还复然。

何人此问津，作记世共传。

作者简介：（1742—1785）江苏长洲人，字其凝，又字秋士。品格孤峻，绝意科举，并力为诗，穷而客死。有《秋士遗集》。